b'\n_START_ARTICLE_\nM\xc3\xa4kihypyn Continental Cup\n_START_PARAGRAPH_\nM\xc3\xa4kihypyn Continental Cup on Kansainv\xc3\xa4lisen Hiihtoliiton (FIS:n) j\xc3\xa4rjest\xc3\xa4m\xc3\xa4 m\xc3\xa4kihypyn toiseksi korkeatasoisin kauden aikana j\xc3\xa4rjestett\xc3\xa4v\xc3\xa4 sarjamuotoinen kilpailu. Continental Cup kauteen kuuluu kes\xc3\xa4- ja talvicup, joiden yhteenlasketut pisteet m\xc3\xa4\xc3\xa4ritt\xc3\xa4v\xc3\xa4t kokanaiscupin tulokset. Ensimm\xc3\xa4inen Continental Cup j\xc3\xa4rjestettiin kaudella 1991\xe2\x80\x931992. _NEWLINE_Naisille Continental Cup oli korkeatasoisin sarjamuotoinen kilpailu vuosina 2004\xe2\x80\x932011. Naisten ensimm\xc3\xa4inen Continental Cup j\xc3\xa4rjestettiin kaudella 2004\xe2\x80\x932005. Kes\xc3\xa4ll\xc3\xa4 Continental Cup oli korkeatasoisin sarjamuotoinen kilpailu naisille vuosina 2005\xe2\x80\x932012._NEWLINE_Continental Cupia kiert\xc3\xa4\xc3\xa4 monilla mailla B-maajoukkueet. Nuoret hypp\xc3\xa4\xc3\xa4j\xc3\xa4t saavat Continental Cupista arvokasta kansainv\xc3\xa4list\xc3\xa4 kisakokemusta ennen siirtymist\xc3\xa4 A-maajoukkueeseen, mutta my\xc3\xb6s kokeneemmat hypp\xc3\xa4\xc3\xa4j\xc3\xa4t saattavat hakea Continental Cupin puolelta hyppytuntumaa ennen maailmancupkauden alkua tai loukkaantumisen j\xc3\xa4lkeen. On tavallista, ett\xc3\xa4 kauden aikana hypp\xc3\xa4\xc3\xa4ji\xc3\xa4 siirtyy Continental Cupista maailmancup-kiertueelle ja toisin p\xc3\xa4in riippuen loukkaantumisista ja hyppykunnosta._NEWLINE_Continental Cupin osakilpailuissa jaetaan pisteit\xc3\xa4 samalla tavalla kuin maailmancupissa: voittaja saa 100 pistett\xc3\xa4, toinen 80, kolmas 60, nelj\xc3\xa4s 50, viides 45, kuudes 40, seitsem\xc3\xa4s 36, kahdeksas 32, yhdeks\xc3\xa4s 29, kymmenes 26, 11. 24, 12. 22, 13. 20, 14. 18, 15. 16, 16. 15 ja niin edelleen loppujen sijojen saadessa aina yhden pisteen edellist\xc3\xa4 v\xc3\xa4hemm\xc3\xa4n kunnes tullaan sijaan 30, josta saa viel\xc3\xa4 yhden Continental Cupin pisteen.'